|  |
| --- |
| Se vedlagte høringsliste |

Høring over udkast til bekendtgørelse om regnskabsaflæggelse, rapportering og revision vedrørende Ministeriet for Børn, Undervisning og Ligestillings udlodningsmidler til undervisning

Styrelsen for Undervisning og Kvalitet har udarbejdet vedhæftede udkast til bekendtgørelse om regnskabsaflæggelse, rapportering og revision vedrørende Ministeriet for Børn, Undervisning og Ligestillings udlodningsmidler til undervisning.

Der er tale om en revision af den gældende bekendtgørelse om regnskab og revision af tips- og lottomidler fordelt af Ministeriet for Børn og Undervisning til undervisning, jf. bekendtgørelse nr. 141 af 12. februar 2013.

Revisionen har til formål at lette tilskudsmodtagernes og ministeriets administration og ensrette reglerne for regnskabsaflæggelse, rapportering og revision på ministeriets område i forlængelse af udstedelsen af bekendtgørelsen nr. 4 af 5. januar 2016 om regnskabsaflæggelse, rapportering og revision vedrørende Ministeriet for Børn, Undervisning og Ligestillings puljemidler m.v. (puljebekendtgørelsen).

De vigtigste ændringer går ud på følgende:

1. Begrebet beretning udgår og erstattes af rapport. Reglerne om regnskaber og rapporter er præciseret i bekendtgørelsesudkastet og for overblikkets skyld behandlet i hver deres afsnit.
2. I modsætning til den gældende bekendtgørelse opererer bekendtgørelsesudkastet ikke med et regnskabsår. Det skyldes, at de projekter og aktiviteter, som bekendtgørelsen omhandler, tildeles først tilskuddet i maj/juni efter godkendelsen af fordelingen af udlodningsmidler til undervisning af Folketingets Finansudvalg, og at det derfor er uhensigtsmæssigt, hvis der - som efter den gældende bekendtgørelse - skal aflægges et delregnskab senest den 31. marts i det næstfølgende kalenderår.
3. Ifølge. § 2, stk. 4, i den gældende bekendtgørelse skal tilskudsmodtager aflægge delregnskab og delrapport, hvis der er givet tilsagn om tilskud på 500.000 kr. eller derover og projektet eller aktiviteten strækker sig over et regnskabsår, eller hvis det er fastsat i bevillingsbrevet. Derudover skal et sådant delregnskab revideres på samme måde som et endeligt regnskab, hvilket pålægger både tilskudsmodtageren og ministeriet meradministration. I bekendtgørelsesudkastet er reglerne lempet på følgende måde:
   * + Kravet om fremsendelse af delregnskab og delrapport, hvis projektet eller aktiviteten strækker sig over mere end 12 måneder og der er givet tilsagn om tilskud på 500.000 kr. eller derover, eller hvis særlige forhold i øvrigt taler derfor, stilles i bevillingsbrevet, jf. udkastets § 4.
     + Der vil - modsat efter den gældende bekendtgørelse - alene blive stillet krav om, at et delregnskab undergives revision, hvis særlige forhold taler derfor. Kravet om revision af delregnskabet vil i så fald fremgå af bevillingsbrevet, jf. udkastets § 14.
4. Det fremgår af gældende bekendtgørelse, at et regnskab og et delregnskab skal være underskrevet af tilskudsmodtager eller tilskudsmodtagers ledelse. I praksis er tilskudsmodtagere hovedsageligt juridiske personer. I sådanne tilfælde kan den gældende formulering bibringe læseren den fejlagtige opfattelse, at det er valgfrit, om regnskabet underskrives af ledelsen (i form af en tegningsberettiget person) eller af en person, som uden at tilhøre ledelsen er tilknyttet det projekt, hvortil der er ydet tilskud. Derfor er affattelsen i bekendtgørelsesudkastet ændret således, at et regnskab og et delregnskab skal underskrives af tilskudsmodtagers ledelse. Hvis tilskudsmodtager er en enkeltperson, vil bestemmelsen blive fortolket således, at vedkommende selv kan underskrive.
5. Det fremgår udtrykkeligt af bekendtgørelsesudkastet, at der altid skal afgives ledelseserklæring ved regnskabsaflæggelsen. Den gældende bekendtgørelse er uklart affattet på dette punkt, og ministeriet har hidtil administreret således, at ledelseserklæring kunne undværes i tilfælde, hvor der blev stillet krav om en revisorerklæring. Ministeriet finder det imidlertid mest hensigtsmæssigt at stille krav om ledelseserklæring i alle tilfælde, da ledelsens ansvar for tilskudsmidlernes rette anvendelse dermed tydeligt anskueliggøres.
6. I bekendtgørelsesudkastet, tillige puljebekendtgørelsen, tilføjes en ny kategori til gruppen af tilskudsmodtagere, for hvem der gælder særlige revisionsregler, nemlig *statsfinansieret selvejende undervisningsinstitution, der revideres i henhold til aftale om intern revision i rigsrevisorlovens § 9*. For sådanne institutioner lempes kravene til revision, idet det ikke længere forlanges, at regnskaber skal revideres af en registreret eller statsautoriseret revisor, hvis tilskuddet er 500.000 kr. eller derover, men alene hvis tilskuddet er 1.000.000 kr. eller derover. Det gældende krav anses for mere vidtgående end nødvendigt, da risikoen for svig er minimal som følge af det tilsyn, som enten Ministeriet for Børn, Undervisning og Ligestilling eller Uddannelses - og Forskningsministeriet fører med tilskudsmodtager. Der henvises til udkastets § 11.
7. Muligheden for gennemgang af regnskab for tilskud på 100.000 kr. og op til 500.000 kr. ved en regnskabskyndig person jf. § 6, stk. 3, i den gældende bekendtgørelse udgår. Det vurderes, at den gældende ordning ikke giver vished for, at de almindelige habilitetskrav altid vil være opfyldt.

I øvrigt svarer udkastets indhold i det væsentlige til den gældendes. Det er udformet i overensstemmelse med Rigsrevisionens modelinstruks for revision af projekttilskud.

Bekendtgørelsen træder i kraft og gælder for tilskud, hvor tilsagn gives i juli 2016 og derefter.

Eventuelle bemærkninger til bekendtgørelsesudkastet bedes venligst fremsendt til undertegnede **senest 2. maj 2016**.

Med venlig hilsen

Natallia Haurylava Stegler

Ekspeditionssekretær

Direkte tlf +45 33 92 77 19

natallia.haurylava.stegler@stukuvm.dk